ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΕΛΕΥΤΑΙΑ ΕΚΘΕΣΗ ΠΡΟΟΔΟΥ ΣΧΕΤΙΚΑ ΜΕ ΤΗΝ ΑΝΑΠΤΥΞΗ ΤΟΥ ΣΥΣΤΗΜΑΤΟΣ ΠΛΗΡΟΦΟΡΙΩΝ ΣΕΝΓΚΕΝ ΔΕΥΤΕΡΗΣ ΓΕΝΙΑΣ (SIS II) Ιανουάριος 2013 - Μάιος 2013 /* COM/2013/0777 final */





Πίνακας περιεχομένων 1............ Πρόοδος του σχεδίου. 3 1.1......... Επισκόπηση της προόδου που σημειώθηκε κατά την υπό εξέταση περίοδο. 3 1.2......... Δραστηριότητες δοκιμών. 3 1.3......... Ασφάλεια δικτύου SIS II. 5 1.4......... Μετάβαση από το SIS 1+ στο SIS II. 5 1.4.1...... Νομικό πλαίσιο. 5 1.4.2...... Προϋποθέσεις για την έναρξη λειτουργίας. 5 1.4.3...... Τεχνική μετάβαση των δεδομένων. 6 1.4.4...... Μεταγωγή. 7 1.4.5...... Περίοδος εντατικής παρακολούθησης. 8 2............ Διαχείριση.. 9 2.1......... Χρηματοοικονομικές πτυχές. 9 2.1.1...... Προϋπολογισμός SIS II 9 2.1.2...... Πρόσθετη χρηματοδότηση των κρατών μελών για την εθνική ανάπτυξη. 9 2.2......... Λειτουργική διαχείριση. 9 2.2.1...... Μετάβαση στο C.SIS (Κεντρικό Σύστημα Πληροφοριών Σένγκεν) 9 2.2.2...... Ο Οργανισμός για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA) 10 2.3......... Διαχείριση σχεδίου. 11 2.3.1...... Διοικητικό Συμβούλιο Συνολικού Προγράμματος (ΔΣΣΠ) 11 2.3.2...... Επιτροπή SIS-VIS (SIS II) 11 2.3.3...... Σχεδιασμός και συντονισμός σε εθνικό επίπεδο. 11 2.3.4...... Συμβούλιο. 11 2.3.5...... Ευρωπαϊκό Κοινοβούλιο. 12 2.3.6...... Ενημερωτική εκστρατεία SIS II 12 2.3.7...... Διαχείριση κινδύνων. 12 3............ Μελλοντικές προτεραιότητες. 12 4............ Συμπέρασμα. 13 Εισαγωγή Η παρούσα έκθεση προόδου είναι η τελευταία έκθεση που υποβάλλεται στο Ευρωπαϊκό Κοινοβούλιο και το Συμβούλιο σύμφωνα με το άρθρο 18 του κανονισμού (EΚ) αριθ. 1104/2008 του Συμβουλίου της 24ης Οκτωβρίου 2008[1] και της απόφασης 2008/839/ΔΕΥ του Συμβουλίου της 24ης Οκτωβρίου 2008[2] σχετικά με τη μετάβαση από το σύστημα πληροφοριών Σένγκεν (SIS 1+) στο SIS II όπως αναδιατυπώθηκε (λεγόμενες πράξεις μετάβασης). Η έκθεση περιγράφει τις εργασίες που πραγματοποιήθηκαν από τον Ιανουάριο του 2013 μέχρι τη λήξη των προαναφερόμενων πράξεων μετάβασης στις 8 Μαΐου 2013, σχετικά με την ανάπτυξη του συστήματος πληροφοριών Σένγκεν δεύτερης γενιάς (SIS II) και τη μετάβαση από το SIS 1 + στο SIS II. 1. Πρόοδος του σχεδίου 1.1. Επισκόπηση της προόδου που σημειώθηκε κατά την υπό εξέταση περίοδο Με βάση τη σταθερή πρόοδο που σημειώθηκε κατά την ανάπτυξη του κεντρικού συστήματος και των εθνικών συστημάτων, όλες οι προπαρασκευαστικές ενέργειες που οδηγούν στην πραγματική μετάβαση δεδομένων από το SIS 1 + στο SIS II ολοκληρώθηκαν κατά την εν λόγω περίοδο αναφοράς. Η διαδικασία μετάβασης ολοκληρώθηκε επιτυχώς με τη μεταγωγή στο νέο σύστημα, στις 9 Απριλίου 2013, και την ομαλή λειτουργία του συστήματος κατά την επακόλουθη περίοδο εντατικής παρακολούθησης. 1.2. Δραστηριότητες δοκιμών Σε συνέχεια της σειράς δοκιμών που εκτελέστηκαν κατά τη διάρκεια του 2012 με σκοπό να επιβεβαιωθούν η ορθή λειτουργία, οι επιδόσεις και η αλληλεπίδραση των εθνικών συστημάτων και του κεντρικού συστήματος, ορισμένα κράτη μέλη, λόγω ανεπαρκών αποτελεσμάτων σε κάποιες από τις δοκιμές, πραγματοποίησαν τις αναγκαίες εναπομένουσες επαναλήψεις τον Ιανουάριο του 2013. Όπως εξηγείται στην προηγούμενη έκθεση, η Φινλανδία αντιμετώπισε σημαντική τεχνική οπισθοδρόμηση στην ανάπτυξη του εθνικού της συστήματος και επέλεξε εναλλακτικό σχέδιο που βασίζεται σε εναλλακτική τεχνική λύση. Για να καλύψει την καθυστέρηση σε σχέση με τα άλλα κράτη μέλη όσον αφορά την έναρξη της ενεργούς διαδικασίας μετάβασης, η Φινλανδία επανέλαβε όλες τις τελικές δοκιμές καθώς και τη συνολική δοκιμή. Η στήριξη του διοικητικού συμβουλίου συνολικού προγράμματος, το οποίο συγκροτείται από τους αντιπροσώπους της Επιτροπής, των κρατών μελών και των κύριων αναδόχων, αποδείχτηκε καθοριστικής σημασίας για την επιτυχία της συμπληρωματικής αυτής άσκησης. α) Εκτεταμένη δοκιμή συμμόρφωσης (ΕΔΤ) Η Φινλανδία, η οποία ήταν το τελευταίο κράτος μέλος που πέτυχε την ετοιμότητα, εκτέλεσε με επιτυχία την εν λόγω δοκιμή συμμόρφωσης των εθνικών συστημάτων με τις προδιαγραφές του SIS II, στις αρχές του 2013, και προστέθηκε στα υπόλοιπα κράτη μέλη που όφειλαν να επαναλάβουν τη συνολική δοκιμή. β) Συνολική δοκιμή Η συνολική δοκιμή συνιστούσε τόσο τεχνική όσο και νομική προϋπόθεση για την έναρξη λειτουργίας του SIS II[3] και, ως εκ τούτου, περιελάμβανε την πραγματοποίηση δοκιμών σε όλα τα βασικά συστατικά στοιχεία του SIS II - το κεντρικό σύστημα, όλα τα εθνικά συστήματα και το δίκτυο. Η πλειονότητα των κρατών μελών είχε ήδη ολοκληρώσει με επιτυχία την τελική αυτή διαδικασία δοκιμών κατά το δεύτερο εξάμηνο του 2012, όπως είχε αρχικά προγραμματιστεί. Ωστόσο, λόγω προβλημάτων που αντιμετωπίστηκαν σε εθνικό επίπεδο από πέντε κράτη μέλη, κρίθηκαν αναγκαίες πρόσθετες επαναλήψεις εκτός της προβλεφθείσας χρονικής περιόδου. Συγκεκριμένα, η Πολωνία και η Ελβετία χρειάστηκε να επαναλάβουν ένα τμήμα δοκιμής, ενώ η Δανία και η Φινλανδία χρειάστηκε να επαναλάβουν ολόκληρη τη δοκιμή. Προκειμένου να αρθεί επιφύλαξη που διατυπώθηκε στην ετυμηγορία σχετικά με τη δοκιμή του, το Βέλγιο ζήτησε τη μερική επανεκτέλεση της συνολικής δοκιμής. Τελικά, όλα τα ενδιαφερόμενα κράτη μέλη πέτυχαν να υλοποιήσουν τις υπολειπόμενες επαναλήψεις κατά τη δεύτερη εβδομάδα του Ιανουαρίου 2013. Το κεντρικό σύστημα SIS II, καθώς και η υποδομή επικοινωνίας παρουσίασαν καλές και σταθερές επιδόσεις σε όλες αυτές τις επαναλήψεις της συνολικής δοκιμής. γ) Λειτουργική δοκιμή SIRENE[4] Τέσσερα κράτη μέλη, μεταξύ των οποίων και η Φινλανδία, χρειάστηκε να επαναλάβουν τη δοκιμή για την ανταλλαγή συμπληρωματικών πληροφοριών (λειτουργική δοκιμή SIRENE) κατά την εβδομάδα που άρχισε στις 28 Ιανουαρίου 2013. Ενώ η δοκιμή αυτή εμπίπτει στην αρμοδιότητα των κρατών μελών, η Επιτροπή παρείχε το κεντρικό σύστημα και την υποδομή επικοινωνίας για την εκτέλεσή της. Το Βέλγιο, η Τσεχική Δημοκρατία, η Σουηδία και η Φινλανδία εκπλήρωσαν τελικά τα κριτήρια επιτυχίας της δοκιμής και η ομάδα εργασίας για θέματα Σένγκεν (σύνθεση SIS/Sirene) ενέκρινε επίσημα τα αποτελέσματα της δοκιμής στις 15 Φεβρουαρίου 2013. δ) Δοκιμή ανταλλαγής εντύπων SIRENE Εκτός από τη λειτουργική δοκιμή SIRENE, η οποία απαιτείται από τις νομικές πράξεις μετάβασης, τα κράτη μέλη αποφάσισαν τη διενέργεια άτυπης δοκιμής ανταλλαγής εντύπων SIRENE στο πλαίσιο της οποίας όλα τα κράτη μέλη αντάλλαξαν πλήρη δέσμη εντύπων SIRENE με τα υπόλοιπα κράτη μέλη. Η διαδικασία δοκιμών πραγματοποιήθηκε τον Μάρτιο του 2013 και ολοκληρώθηκε με θετικά αποτελέσματα. Τελευταίο αλλά όχι έσχατο, κατά τη διάρκεια του Μαρτίου πραγματοποιήθηκαν επίσης επιτυχείς δοκιμές των λειτουργικών θυρίδων ηλεκτρονικού ταχυδρομείου SIRENE. ε) Άλλες δοκιμές Πραγματοποιήθηκαν επίσης δοκιμές με κράτη μέλη για την ορθή λειτουργία δύο συμπληρωματικών εργαλείων που θα χρησιμοποιούνταν για τη λειτουργική διαχείριση του SIS II: · Το πρώτο εργαλείο χρησιμοποιείται από τους φορείς εκμετάλλευσης των εθνικών συστημάτων για παροχή ανοικτής υπηρεσίας στον φορέα εκμετάλλευσης του κεντρικού συστήματος. Ο σκοπός του εργαλείου είναι ο εντοπισμός και η παρακολούθηση κάθε τεχνικού ζητήματος που έχει προκύψει με τη χρήση του SIS II. · Το δεύτερο εργαλείο είναι ένα διαδικτυακό σύστημα ανταλλαγής μηνυμάτων μεταξύ των φορέων εκμετάλλευσης. Για παράδειγμα, όταν διενεργείται συντήρηση του κεντρικού συστήματος, ο φορέας εκμετάλλευσης ενημερώνει όλους τους εθνικούς διαχειριστές συστημάτων που χρησιμοποιούν το μέσο αυτό. Κανένα από τα εργαλεία αυτά δεν χρησιμοποιείται για την ανταλλαγή μηνυμάτων SIS II. Έχουν ως αντικείμενο την ανταλλαγή πληροφοριών για τη διατήρηση της λειτουργίας του συστήματος. Οι δοκιμές των δύο εργαλείων διενεργήθηκαν με επιτυχία από το τέλος Φεβρουαρίου έως τις αρχές Απριλίου 2013. 1.3. Ασφάλεια δικτύου SIS II Για επιχειρησιακούς λόγους, τα κράτη μέλη διαθέτουν τόσο κύριες όσο και εφεδρικές διεπαφές με το δίκτυο επικοινωνίας του ευρύτερου χώρου, πράγμα που επιτρέπει την ασφαλή επικοινωνία μεταξύ του κεντρικού και των εθνικών συστημάτων. Με βάση τις επιτυχείς δοκιμές, που επικυρώθηκαν από την επιτροπή SIS-VIS, στα τέλη Φεβρουαρίου του 2013, τέθηκε επιτυχώς σε λειτουργία τεχνική λύση για δεύτερο στρώμα κρυπτογράφησης με σκοπό την περαιτέρω ενίσχυση της ασφάλειας του δικτύου SIS II. 1.4. Μετάβαση από το SIS 1+ στο SIS II 1.4.1 Νομικό πλαίσιο Το νομικό πλαίσιο που καθορίστηκε για το τελικό στάδιο του σχεδίου SIS II εδραιώθηκε στο τέλος της προηγούμενης περιόδου αναφοράς μέσω της αναδιατύπωσης των πράξεων μετάβασης που εφαρμόζονται από τις 30 Δεκεμβρίου 2012. Αυτό διασφάλισε μια νομικά ορθή και τεχνικά βελτιστοποιημένη διαδικασία μετάβασης και τη δυνατότητα πρόσθετης οικονομικής στήριξης στα εθνικά σχέδια σε σχέση με δραστηριότητες μετάβασης. 1.4.2 Προϋποθέσεις για την έναρξη λειτουργίας Η νομική βάση του SIS II ορίζει ότι πρέπει να πληρούνται ορισμένες προϋποθέσεις πριν ληφθεί απόφαση για την έναρξη λειτουργίας του SIS II. Πράγματι, η ημερομηνία έναρξης λειτουργίας θα μπορούσε να οριστεί μόνο μετά από: · τη θέσπιση των αναγκαίων εκτελεστικών μέτρων· Το τελευταίο εκκρεμές εκτελεστικό μέτρο ήταν η εκτελεστική απόφαση της Επιτροπής για το εγχειρίδιο SIRENE και άλλα μέτρα εφαρμογής σε σχέση με το Σύστημα Πληροφοριών Σένγκεν δεύτερης γενιάς[5] η οποία εγκρίθηκε στις 26 Φεβρουαρίου, όπως αναφέρεται ανωτέρω. · τη γνωστοποίηση στην Επιτροπή, από το σύνολο των κρατών μελών που συμμετέχουν πλήρως στο SIS 1+, ότι έχουν προβεί στις αναγκαίες τεχνικές και νομικές ρυθμίσεις για την επεξεργασία δεδομένων του SIS II και την ανταλλαγή συμπληρωματικών πληροφοριών, Μετά την ολοκλήρωση της λειτουργικής δοκιμής SIRENE, το σύνολο των κρατών μελών που συμμετέχουν στο SIS 1+ γνωστοποίησαν στην Επιτροπή ότι έχουν προβεί στις αναγκαίες τεχνικές και νομικές ρυθμίσεις για την επεξεργασία δεδομένων του SIS II και την ανταλλαγή συμπληρωματικών πληροφοριών. · τη διαπίστωση από την Επιτροπή ότι ολοκληρώθηκε επιτυχώς η συνολική δοκιμή του SIS II, η οποία διεξήχθη από την Επιτροπή από κοινού με τα κράτη μέλη, και την επικύρωση από τα προπαρασκευαστικά όργανα του Συμβουλίου των προτεινόμενων αποτελεσμάτων των δοκιμών και την επιβεβαίωση ότι το επίπεδο των επιδόσεων του SIS II είναι τουλάχιστον εφάμιλλο του επιπέδου του SIS 1+· Μετά την επικύρωση της προτεινόμενης «επιτυχούς» ετυμηγορίας για το κεντρικό σύστημα, το δίκτυο s-TESTA και τα εθνικά συστήματα από την ομάδα εργασίας για θέματα Σένγκεν (σύνθεση SIS-TECH), στις 6 Φεβρουαρίου, η Επιτροπή δήλωσε στο COREPER της 20ής Φεβρουαρίου ότι οι στόχοι της συνολικής δοκιμής είχαν επιτευχθεί, και ιδίως ότι: - η Επιτροπή και τα κράτη μέλη που συμμετέχουν στο SIS 1+ είχαν ολοκληρώσει τις αναγκαίες τεχνικές ρυθμίσεις για την επεξεργασία των δεδομένων του SIS II και - το επίπεδο επιδόσεων του SIS II είναι τουλάχιστον εφάμιλλο με εκείνο του SIS 1+· - η Επιτροπή υλοποίησε τις απαραίτητες τεχνικές ρυθμίσεις ούτως ώστε να είναι δυνατή η σύνδεση του κεντρικού SIS II με το Ν. SIS II του οικείου κράτους μέλους. - Τα N.SIS II σε όλα τα κράτη μέλη είχαν συνδεθεί με το κεντρικό SIS II από τις 25 Ιανουαρίου 2013. Με την εκπλήρωση όλων των προϋποθέσεων που ορίζονται στη νομική βάση του SIS II, το Συμβούλιο Δικαιοσύνης και Εσωτερικών Υποθέσεων (7-8 Μαρτίου 2013) εξέδωσε δύο αποφάσεις του Συμβουλίου με τις οποίες ορίζεται ως ημερομηνία εφαρμογής της νομικής βάσης του SIS II η 9η Απριλίου 2013, δηλαδή, στην πράξη, η ημερομηνία έναρξης λειτουργίας του SIS II. 1.4.3 Τεχνική μετάβαση των δεδομένων Η τελευταία δοκιμή του μετατροπέα που παρείχε η Επιτροπή ως το κύριο στοιχείο της προσωρινής αρχιτεκτονικής μετάβασης εκτελέστηκε με επιτυχία τον Ιανουάριο του 2013, σε εύθετο χρόνο, ώστε να καταστεί δυνατή η ενεργός μετάβαση δεδομένων από το SIS 1 + στο SIS II. Μετά τις προσομοιώσεις μετάβασης και τις δραστηριότητες εκκαθάρισης δεδομένων που οργανώθηκαν και ενισχύθηκαν αντίστοιχα από την Επιτροπή, η ενεργός μετάβαση δεδομένων άρχισε στις 22 Ιανουαρίου 2013. Το πρώτο στάδιο της μετάβασης συνίστατο σε μετατροπή των 46,7 εκατ. καταχωρίσεων στη βάση δεδομένων του SIS 1 + σε δεδομένα σύμφωνα με το μοντέλο δεδομένων του SIS II, μέσω του μετατροπέα. Κατά τη διάρκεια αυτής της επιχείρησης, η οποία έλαβε χώρα από τις 22 Ιανουαρίου έως τις 6 Φεβρουαρίου 2013, όλες οι νέες πράξεις δημιουργίας/επικαιροποίησης/διαγραφής στη βάση δεδομένων του SIS1 + αποθηκεύονταν προσωρινά σε ουρές αναμονής του μετατροπέα. Στη συνέχεια, το κεντρικό σύστημα SIS II τηλεφορτώθηκε με τα δεδομένα που είχαν μετατραπεί. Όταν ολοκληρώθηκε η διαδικασία αυτή, όλα τα μηνύματα του SIS 1 + που είχαν συσσωρευτεί στη σειρά αναμονής μετατράπηκαν επίσης και επικαιροποιήθηκαν στην κεντρική βάση δεδομένων του SIS II. Στο τέλος αυτής της διαδικασίας, κάθε νέα πράξη διενεργούμενη στη βάση δεδομένων του SIS1 + αντικατοπτριζόταν στη βάση δεδομένων του SIS II, πράγμα που σημαίνει ότι η κεντρική βάση του SIS 1 + ήταν συγχρονισμένη με την κεντρική βάση του SIS II. Από τις 7 Μαρτίου 2013, τα κράτη μέλη είχαν τη δυνατότητα να διενεργούν αναζητήσεις στην κεντρική βάση δεδομένων του SIS II (η οποία την εν λόγω χρονική στιγμή περιείχε μόνο το περιεχόμενο της βάσης δεδομένων του SIS 1 +) χρησιμοποιώντας την κεντρική δυνατότητα αναζήτησης του SIS II. Η επόμενη φάση της μετάβασης συνίστατο στον «εμπλουτισμό» των εθνικών αντιγράφων SIS II για να διασφαλιστεί ότι τα κράτη μέλη με εθνικό αντίγραφο SIS II διέθεταν τα ίδια δεδομένα που περιείχε η κεντρική βάση δεδομένων SIS II. Η διαδικασία αυτή δεν είναι αναγκαία για τα έξι κράτη μέλη που είχαν αποφασίσει να μην εφαρμόσουν το εθνικό αντίγραφο και να διενεργούν όλες τις αναζητήσεις στο κεντρικό σύστημα, πρακτική που συνιστά νέα λειτουργική δυνατότητα που δρομολογήθηκε από το SIS II. Η διαδικασία τηλεφόρτωσης της πλήρους βάσης δεδομένων του SIS II διήρκεσε δεκαέξι ώρες σε κάθε κράτος μέλος. Η συνολική φάση ολοκληρώθηκε στις 28 Μαρτίου. Τη συγκεκριμένη χρονική στιγμή, όλα τα εθνικά αντίγραφα του SIS II ήταν συγχρονισμένα με το κεντρικό σύστημα του SIS II, το οποίο ήταν με τη σειρά του συγχρονισμένο, μέσω του μετατροπέα, με το κεντρικό σύστημα του SIS 1 +. 1.4.4 Μεταγωγή Η μεταγωγή καθορίστηκε από το Συμβούλιο για τις 9 Απριλίου 2013. Μεταξύ της 28ης Μαρτίου (τέλος της τεχνικής μετάβασης — βλ. παραπάνω) και της 9ης Απριλίου, τα συστήματα SIS 1 + και SIS II, συμπεριλαμβανομένων όλων των εθνικών αντιγράφων, παρέμειναν απολύτως συγχρονισμένα: για κάθε νέο μήνυμα SIS 1 + προβλεπόταν η επικαιροποίηση της κεντρικής βάσης δεδομένων του SIS 1 +, η μετατροπή του, και στη συνέχεια η επικαιροποίηση της βάσης δεδομένων του SIS II και των εθνικών αντιγράφων. Για τη μεταγωγή, η διαδικασία συντονίστηκε σε κεντρικό επίπεδο από την ομάδα σχεδίου της Επιτροπής με την υποστήριξη των μελών του διοικητικού συμβουλίου του συνολικού προγράμματος (GPMB) και υλοποιήθηκε ως εξής: · Όλα τα κράτη μέλη διέκοψαν τη λειτουργία στο SIS 1 + την ίδια στιγμή, στις 08: 00, και περίμεναν μέχρι να υποβληθούν σε επεξεργασία όλες οι καταχωρίσεις στο κεντρικό σύστημα SIS 1 + και στα εθνικά αντίγραφα του SIS 1 +. · Σε κεντρικό επίπεδο, τα τελευταία μηνύματα SIS 1+ μετατράπηκαν στο μορφότυπο SIS II. Μόλις εξακριβώθηκε αυτό, ο αμφίδρομος μετατροπέας τέθηκε σε «αντίστροφη κατάσταση λειτουργίας» ώστε να μετατρέψει τις καταχωρίσεις του SIS ΙΙ στο μορφότυπο SIS 1 + (από τη στιγμή της μεταγωγής, το SIS II καθίσταται το «κύριο σύστημα»). · Σε επίπεδο κράτους μέλους, οι εθνικές εφαρμογές τελικού χρήστη (π.χ.: τα εθνικά συστήματα που χρησιμοποιούνται από τους συνοριοφύλακες) αποσυνδέθηκαν από το εθνικό σύστημα SIS 1+ και επανασυνδέθηκαν με το εθνικό σύστημα SIS II. Ως εκ τούτου, όλα τα νέα μηνύματα άρχισαν να στέλλονται από το εθνικό σύστημα SIS II σε μορφότυπο SIS II. · Τα κράτη μέλη όφειλαν να κοινοποιήσουν στην ομάδα συντονισμού την ετοιμότητά τους να αρχίσουν την αποστολή μηνυμάτων SIS II, προτού εξουσιοδοτηθούν να τηλεφορτώνουν τα μηνύματά τους στο κεντρικό σύστημα SIS II. Η διαδικασία αυτή πραγματοποιήθηκε σε κάθε κράτος μέλος ξεχωριστά ώστε να εξασφαλιστεί η λειτουργία όλων των μηχανισμών επικαιροποίησης σύμφωνα με το αναμενόμενο. · Η Πορτογαλία ήταν το πρώτο κράτος μέλος σε κατάσταση ετοιμότητας για αποστολή καταχώρισης SIS II, στις 10: 51 τοπική ώρα, περισσότερο από μία ώρα πριν από το χρονοδιάγραμμα. Αυτή ακριβώς τη στιγμή τέθηκε σε ισχύ η νομική βάση του SIS II. Στο τέλος της ημέρας, ειδική διευθύνουσα ομάδα για τη μετάβαση, στην οποία συμμετείχαν η ομάδα της Επιτροπής SIS IΙ, το GPMB και η προεδρία, κατέληξε στο συμπέρασμα ότι: · όλα τα κράτη μέλη μπορούσαν να στείλουν καταχωρίσεις SIS ΙΙ, · όλα τα εθνικά αντίγραφα επικαιροποιήθηκαν με τα μηνύματα που προήλθαν από το κεντρικό σύστημα, · ήταν δυνατή η διενέργεια αναζητήσεων είτε στην κεντρική βάση δεδομένων, είτε σε επικαιροποιημένο εθνικό αντίγραφο. Συμπερασματικά, όλα τα ευρισκόμενα σε διαδικασία μετάβασης κράτη μέλη είχαν ολοκληρώσει επιτυχώς τη μεταγωγή. 1.4.5 Περίοδος εντατικής παρακολούθησης Από τη στιγμή που εστάλη η πρώτη καταχώριση στο SIS II, ο ρόλος του μετατροπέα ήταν να διατηρεί το κεντρικό σύστημα SIS 1 + συντονισμένο με το κεντρικό σύστημα SIS II. Ωστόσο, θα σταματούσε η επικαιροποίηση των εθνικών αντιγράφων SIS 1 +. Τούτο αποτέλεσε έκτακτο μέτρο για την περίπτωση που οιοδήποτε από τα εθνικά συστήματα SIS II αντιμετώπιζε σοβαρά προβλήματα και χρειαζόταν να επανέλθει στο SIS 1 +. Στην περίπτωση αυτή, μετά από αίτηση, το πληττόμενο κράτος μέλος θα τηλεφόρτωνε τη βάση δεδομένων του SIS 1 +, θα πραγματοποιούσε μεταγωγή των εφαρμογών του και θα ξανάρχιζε να στέλνει μηνύματα μέσω του SIS 1 +. Μετά την επίλυση του προβλήματος στο SIS II, το ίδιο αυτό κράτος μέλος θα προέβαινε σε μεταγωγή εκ νέου στο SIS II. Η περίοδος εντατικής παρακολούθησης διήρκεσε 30 ημέρες, όπως προβλέπεται από τη νομική βάση. Κατά τη διάρκεια της περιόδου αυτής, η ομάδα σχεδίου SIS II της Επιτροπής ασκούσε συνεχή έλεγχο της κατάστασης του συστήματος διασφαλίζοντας τον συγχρονισμό της βάσης δεδομένων του SIS 1 + με τη βάση δεδομένων του SIS II. Επειδή κατά την εν λόγω χρονική περίοδο κανένα κράτος μέλος δεν ζήτησε μεταγωγή στο SIS 1 +, ο μετατροπέας απενεργοποιήθηκε στις 8 Μαΐου 2013. Από αυτή την ημερομηνία και εξής, η λειτουργική διαχείριση του συστήματος SIS II ασκείται από τον eu-LISA, τον Ευρωπαϊκό Οργανισμό για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης. 2. Διαχείριση 2.1. Χρηματοοικονομικές πτυχές 2.1.1. Προϋπολογισμός SIS II Μέχρι το τέλος του Ιουνίου 2013, οι συνολικές αναλήψεις υποχρεώσεων από την Επιτροπή για το σχέδιο SIS II από το 2002, ανήλθαν σε 171 699 692 ευρώ. Οι αντίστοιχες συμβάσεις αφορούν μελέτες σκοπιμότητας, την ανάπτυξη του κεντρικού SIS II, την υποστήριξη και διασφάλιση της ποιότητας, το δίκτυο SIS II, την προετοιμασία της επιχειρησιακής διαχείρισης, την ασφάλεια, την επικοινωνία, τις δαπάνες για αποστολές εμπειρογνωμόνων και την ενημερωτική εκστρατεία. Από αυτό το ποσό, οι πραγματικές πληρωμές από το 2002 μέχρι τα τέλη Ιουνίου 2013, ανήλθαν σε 136 567 137 ευρώ. Τα κυριότερα κονδύλια δαπανών αφορούσαν την ανάπτυξη (73 566 165 ευρώ), το δίκτυο (32 154 296 ευρώ), την υποστήριξη και διασφάλιση της ποιότητας (13 612 454 ευρώ) και την προετοιμασία για επιχειρησιακή διαχείριση στο Στρασβούργο και το Sankt Johann im Pongau (9 376 235 ευρώ). 2.1.2. Πρόσθετη χρηματοδότηση των κρατών μελών για την εθνική ανάπτυξη Τα εθνικά αναπτυξιακά σχέδια των τελευταίων οκτώ κρατών μελών που χρειάζονται πρόσθετη συγχρηματοδότηση μέσω του Ευρωπαϊκού Ταμείου Εξωτερικών Συνόρων (EBF) ολοκληρώθηκαν κατά την εν λόγω περίοδο αναφοράς. Επιπλέον, μετά το ενδιαφέρον που εκδήλωσαν τα κράτη μέλη για την πρόσκληση υποβολής προτάσεων που εξέδωσε η Επιτροπή στις αρχές του 2013, σύμφωνα με το κοινό άρθρο 16 των αναδιατυπωμένων πράξεων για τη μετάβαση, η Επιτροπή διέθεσε επιπλέον ποσό ύψους 13 εκατ. ευρώ με ανώτατο όριο 715 000 ευρώ ανά κράτος μέλος (προβλεπόμενη συγχρηματοδότηση 25 % από εθνικούς πόρους). Τέλος, σε εννέα κράτη μέλη χορηγήθηκε χρηματοδοτική διευκόλυνση για τις συναφείς με τη μετάβαση δραστηριότητές τους συνολικού ανώτατου ύψους 4 157 076,50 ευρώ. 2.2. Λειτουργική διαχείριση 2.2.1. Μετάβαση στο C.SIS (Κεντρικό Σύστημα Πληροφοριών Σένγκεν) Η λειτουργική διαχείριση του περιβάλλοντος παραγωγής SIS II μεταφέρθηκε αρχικά από τον κύριο ανάδοχο ανάπτυξης στο C.SIS (στο πλαίσιο σύμβασης παροχής υπηρεσιών μεταξύ της Γαλλίας και της Επιτροπής) πριν από την έναρξη της ενεργούς μετάβασης από το SIS 1 + στο SIS II, δεδομένου ότι κατά τη διάρκεια της φάσης μετάβασης η λειτουργία του SIS 1 +, του μετατροπέα και του SIS II έπρεπε να ασκείται ταυτόχρονα από την ίδια οντότητα. Σε όλη τη διάρκεια της φάσης μετάβασης, συμπεριλαμβανομένης περιόδου εντατικής παρακολούθησης ενός μηνός, η λειτουργία του μετατροπέα και του SIS II καλύφθηκε από το C.SIS. 2.2.2. Ο Οργανισμός για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA) Η σχεδιαζόμενη μεταβίβαση του SIS II στον eu-LISA[6] άρχισε στις αρχές του 2013 και ολοκληρώθηκε στις 9 Μαΐου 2013. Στη διάθεση του eu-LISA τέθηκε έγγραφο μεταβίβασης συνοδευόμενο από πλήρη σειρά τεχνικών εγγράφων που περιγράφουν το SIS II και τις λειτουργικές πτυχές του. Ο eu-LISA ανέλαβε τις αρμοδιότητές του δυνάμει της νομικής βάσης του SIS II και του ιδρυτικού κανονισμού του οργανισμού[7], από την 9η Μαΐου 2013, μετά την περάτωση της εντατικής περιόδου παρακολούθησης και τη λήξη των πράξεων μετάβασης. Όσον αφορά την υποδομή επικοινωνίας, ο eu-LISA είναι επίσης αρμόδιος για την εποπτεία, την ασφάλεια και τον συντονισμό των σχέσεων μεταξύ των κρατών μελών και του παρόχου υπηρεσιών. Επιπλέον, ο eu-LISA έχει επιφορτιστεί από τον ιδρυτικό του κανονισμό με άλλα καθήκοντα σχετικά με το SIS II, όπως είναι η κατάρτιση στην τεχνική χρήση του SIS II, ιδίως για το προσωπικό του SIRENE, και η κατάρτιση εμπειρογνωμόνων στις τεχνικές πτυχές του SIS II στο πλαίσιο της αξιολόγησης Σένγκεν. Εξάλλου, ο eu-LISA είναι επίσης υπεύθυνος[8] για τη δημοσίευση στην Επίσημη Εφημερίδα της Ευρωπαϊκής Ένωσης των καταλόγων αρμόδιων αρχών που νομιμοποιούνται να αναζητούν απευθείας τα δεδομένα που έχουν καταχωρισθεί στο SIS II, από κοινού με τον κατάλογο των γραφείων των εθνικών συστημάτων του SIS II (N.SIS II) και των γραφείων SIRENE. Πριν από τη μεταβίβαση του SIS II στον eu-LISA, η Επιτροπή μερίμνησε για την προαναφερόμενη δημοσίευση στις 9 Απριλίου 2013.[9] Η συμβουλευτική ομάδα του SIS II που παρέχει εμπειρογνωσία στο διοικητικό συμβούλιο του eu-LISA συνεδρίασε τρεις φορές (19/20 Φεβρουαρίου, 23/24 Απριλίου και 4/5 Ιουνίου) κατά την εν λόγω περίοδο αναφοράς. Λαμβανομένης υπόψη της οικονομικής ανεξαρτησίας του eu-LISA, που διασφαλίστηκε στις 22 Μαΐου 2013, και της σταδιακής ολοκλήρωσης των διαπραγματεύσεων για τις απαιτούμενες συμφωνίες με κράτη μέλη υποδοχής, η υποστήριξη που παρείχε η Επιτροπή στον eu-LISA κατά τη διάρκεια της φάσης σύστασής του μειώθηκε σταδιακά κατά την περίοδο αναφοράς και οι σχέσεις εργασίας μεταξύ των δύο θα διέπονται από δύο μνημόνια συμφωνίας (ήτοι για τις επιχειρησιακές ρυθμίσεις εργασίας, το οποίο δεν έχει ακόμη υπογραφεί, και για τις μεταβιβάσεις κεφαλαίων που υπεγράφη στις 17 Μαΐου 2013). 2.3. Διαχείριση σχεδίου 2.3.1. Διοικητικό Συμβούλιο Συνολικού Προγράμματος (ΔΣΣΠ) Το ΔΣΣΠ έχει εκπληρώσει την εντολή του και εστιάστηκε ειδικότερα στις υπολειπόμενες επαναλήψεις δοκιμών και τη φάση της μετάβασης. Κατά τη διάρκεια αυτής της περιόδου πραγματοποιήθηκαν δεκαεπτά συνεδριάσεις ολομέλειας του ΔΣΣΠ και η τελευταία εξ αυτών πραγματοποιήθηκε στις 7 Μαΐου 2013. Με τη λήξη των πράξεων μετάβασης, το ΔΣΣΠ έπαυσε να υφίσταται. 2.3.2. Επιτροπή SIS-VIS (SIS II) Κατά τις πέντε συνεδριάσεις που πραγματοποίησε η επιτροπή SIS-VIS για τεχνικά θέματα του SIS II την περίοδο Ιανουαρίου-Μαΐου 2013, εγκρίθηκαν διάφορα σημαντικά έγγραφα για τη μετάβαση και τις δοκιμές. Λεπτομερή θέματα που απορρέουν από ειδικά παραδοτέα στοιχεία του σχεδίου, όπως αιτήματα για αλλαγές και μετάβαση, έχουν αντιμετωπιστεί περαιτέρω από ειδικές υποομάδες, το συμβούλιο διαχείρισης αλλαγών και την ομάδα εμπειρογνωμόνων μετάβασης, οι οποίες συνεδρίασαν τρεις και 17 φορές αντίστοιχα. 2.3.3. Σχεδιασμός και συντονισμός σε εθνικό επίπεδο Η τελευταία από τις συνεδριάσεις των εθνικών διαχειριστών σχεδίων (ΕΔΣ) των κρατών μελών, που οργανώνει τακτικά η Επιτροπή ώστε να καταστεί δυνατή η λεπτομερής ανταλλαγή πληροφοριών για όλες τις σχετικές με το καθεστώς του συνολικού σχεδίου δραστηριότητες, πραγματοποιήθηκε στις 30 Μαΐου 2013. Οι ΕΔΣ, συνελθόντες πέντε φορές κατά την εν λόγω περίοδο αναφοράς, ασχολήθηκαν ιδίως με το συνολικό χρονοδιάγραμμα, δοκιμές, τη μετάβαση, τη μετάβαση στο SIS II, το εγχειρίδιο λειτουργίας του SIS II και τις εκθέσεις της ομάδας δράσης SIS II. 2.3.4. Συμβούλιο Εστιάζοντας στα υπόλοιπα τεχνικά και νομικά καθήκοντα που συνδέονται με την τελική περίοδο πριν από τη θέση σε λειτουργία του SIS II, η Επιτροπή συνέχισε να τηρεί ενήμερα όλα τα σχετικά όργανα του Συμβουλίου σχετικά με την κατάσταση προόδου του SIS II, καθώς και με το χρονοδιάγραμμα και τις δημοσιονομικές πτυχές. Όλα τα θέματα που αφορούν ιδίως τη μετάβαση και τη φάση μεταγωγής, αποσαφηνίστηκαν σε προπαρασκευαστικό επίπεδο. Όπως προαναφέρθηκε, εκπληρώθηκαν έγκαιρα όλες οι νομικά δεσμευτικές προϋποθέσεις για την απόφαση του Συμβουλίου σχετικά με την ημερομηνία έναρξης λειτουργίας του SIS II. Αυτές οι εκτενείς προπαρασκευαστικές εργασίες οδήγησαν στην εν λόγω απόφαση που λήφθηκε από το πρώτο Συμβούλιο ΔΕΥ που πραγματοποιήθηκε κατά την ιρλανδική προεδρία του Συμβουλίου, στις 7 Μαρτίου 2013, και το οποίο εξέδωσε ομόφωνα τις δύο αποφάσεις για την έναρξη λειτουργίας του SIS II στις 9 Απριλίου 2013 (μία για κάθε πρώην πυλώνα)[10]. Η θέση σε λειτουργία του SIS II έχει συνοδευτεί από την ενημερωτική εκστρατεία όπως περιγράφεται κατωτέρω στην ενότητα 3.3.6. Η Επιτροπή συνέχισε να κοινοποιεί εβδομαδιαία ενημερωτική έκθεση σε φορείς που συμμετέχουν στο σχέδιο σε εθνικό επίπεδο μέχρι το τέλος της περιόδου εντατικής παρακολούθησης/μεταβίβασης στον eu-LISA, στην οποία συνοψίζει τις τεχνικές εξελίξεις. 2.3.5. Ευρωπαϊκό Κοινοβούλιο Το Ευρωπαϊκό Κοινοβούλιο συνέχισε να στηρίζει το SIS II. Σε πνεύμα διαφάνειας και καλόπιστης διοργανικής συνεργασίας, η Επιτροπή τήρησε πλήρως ενήμερο το Ευρωπαϊκό Κοινοβούλιο για το πλήρες φάσμα των πτυχών της ανάπτυξης του SIS II μέχρι το τέλος του σχεδίου. Δύο επιστολές (σχετικά με την επιτυχή ολοκλήρωση της συνολικής δοκιμής και τη μεταβίβαση του SIS II στον eu-LISA) απεστάλησαν από την Επιτροπή προς την επιτροπή LIBE. Επιπλέον, η Επιτροπή παρείχε στην επιτροπή LIBE παρουσίαση της κατάστασης προόδου κατά τη συνεδρίαση της 21ης Μαρτίου 2013, δηλαδή λίγο πριν τεθεί σε λειτουργία το SIS II. 2.3.6. Ενημερωτική εκστρατεία SIS II Σύμφωνα με τη νομική βάση του SIS II, για να πλαισιώσει την έναρξη λειτουργίας του SIS II, η Επιτροπή διοργάνωσε, σε συνεργασία με τις εθνικές αρχές προστασίας των δεδομένων και τον ευρωπαίο επόπτη προστασίας δεδομένων, ενημερωτική εκστρατεία για την πληροφόρηση του κοινού σχετικά με τους στόχους του, τα καταχωρισμένα δεδομένα, τις αρχές που έχουν δικαίωμα πρόσβασης και τα ατομικά δικαιώματα.[11] Βάσει της σύμβασης πλαίσιο για τα κύρια παραδοτέα στοιχεία που συνάφθηκε στο τέλος του 2012, το φυλλάδιο, η αφίσα και ένα σύντομο βίντεο κινουμένων σχεδίων έλαβαν την οριστική τους μορφή και παρασχέθηκαν από την Επιτροπή στις εντεταλμένες αρχές των κρατών μελών για περαιτέρω διάδοση σε εθνικό επίπεδο (σε σημεία διέλευσης των συνόρων, αστυνομικά τμήματα, προξενεία κλπ.). Η ενημερωτική εκστρατεία επαναλαμβάνεται σε τακτική βάση. 2.3.7. Διαχείριση κινδύνων Η Επιτροπή παρακολούθησε εκ του σύνεγγυς τους κινδύνους στο σχέδιο SIS II με τη στήριξη του αναδόχου διασφάλισης της ποιότητας και παρείχε, σε εβδομαδιαία βάση, την ενδεδειγμένη συνέχεια στο πλαίσιο της καθιερωμένης διαδικασίας, στην οποία συμμετέχει επίσης σε μηνιαία βάση το Διοικητικό Συμβούλιο Συνολικού Προγράμματος. Κατά την εν λόγω περίοδο αναφοράς, η Επιτροπή χρειάστηκε να επικεντρωθεί στους ακόλουθους κινδύνους: · ετοιμότητα των κρατών μελών (εφαρμογές τελικού χρήστη) και ιδίως έγκαιρη εκτέλεση του εναλλακτικού σχεδίου στη Φινλανδία· · περιορισμένος υπολειπόμενος χρόνος για απρόβλεπτα στο χρονοδιάγραμμα μετάβασης. 3. Μελλοντικές προτεραιότητες Μετά την έναρξη λειτουργίας του SIS II, η κύρια προτεραιότητα είναι η διατήρησή του σε πλήρη λειτουργία, ιδίως: · διασφαλίζοντας τις αναγκαίες υποδομές για το σύστημα και τη λειτουργία του, · επιτρέποντας να εξελιχθούν τα εθνικά συστατικά στοιχεία σύμφωνα με τις εξελίξεις που συμφωνήθηκαν για το κεντρικό σύστημα, · αντιμετωπίζοντας τα γραφεία SIRENE ως ύψιστη προτεραιότητα, τόσο όσον αφορά την επαρκή στελέχωση, όσο και την κατάλληλη τεχνική στήριξη, · θέτοντας σε εφαρμογή σχέδιο αποκατάστασης σε περίπτωση καταστροφής/σχέδιο για τη συνέχιση των δραστηριοτήτων, · διασφαλίζοντας την ανθεκτικότητα του SIS II σε πιθανές παραβιάσεις της ασφάλειας. 4. Συμπέρασμα Το σύστημα πληροφοριών Σένγκεν (SIS) βρίσκεται στην καρδιά της συνεργασίας Σένγκεν. Το SIS II, αποτελώντας ένα υπερσύγχρονο σύστημα ΤΠ που προσφέρει πολλές βελτιωμένες λειτουργίες, καθώς και νέες κατηγορίες δεδομένων σε σύγκριση με το προηγούμενο, συνιστά βασικό εργαλείο για τη λειτουργία του χώρου Σένγκεν σε ό,τι αφορά την ασφάλεια και την ελεύθερη κυκλοφορία των προσώπων. Ως εκ τούτου, αντιπροσωπεύει ένα εμβληματικό σχέδιο για την Επιτροπή από την αρχική του ήδη φάση. Η συνολική ανάπτυξη του SIS II ήταν αναμφισβήτητα πολύ απαιτητική. Η δημιουργία ενός τόσο περίπλοκου συστήματος, το οποίο ανταποκρίνεται παράλληλα στις υψηλές προσδοκίες των χρηστών του και ικανοποιεί τις εξελισσόμενες απαιτήσεις, αποδείχτηκε μεγάλη πρόκληση, τόσο σε επίπεδο τεχνικής όσο και πολιτικής, με συνέπεια η διαδικασία αυτή να είναι περισσότερο χρονοβόρα ότι είχε αρχικά προβλεφθεί. Το 2009 πραγματοποιήθηκε σημαντική προσπάθεια αξιολόγησης. Ως αποτέλεσμα αυτής, τέθηκαν σε εφαρμογή, το 2010, μια ενισχυμένη δομή διαχείρισης, αναβαθμισμένες τεχνικές προδιαγραφές, ένας νέος χάρτης πορείας καθώς και ένα αναθεωρημένο δημοσιονομικό πλαίσιο για την ολοκλήρωση του σχεδίου. Παρά τις διάφορες προκλήσεις, το σχέδιο SIS II συνέχισε να εφαρμόζεται ομαλά τόσο από χρονικής όσο και από οικονομικής πλευράς. Η επιτυχής εκτέλεση των δύο δοκιμών ορόσημο επιβεβαίωσε την ευρωστία και την αποδοτικότητα του κεντρικού συστήματος, καθώς επίσης και τις υποκείμενες βασικές επιλογές αρχιτεκτονικής και τεχνικής. Ακολούθησαν οι τελικές φάσεις δοκιμών και η πραγματική μετάβαση των δεδομένων από το SIS 1 στο SIS II, οι οποίες ολοκληρώθηκαν όλες με επιτυχία. Ως εκ τούτου, χάρη σε μια ανανεωμένη δέσμευση όλων των ενδιαφερομένων μερών για οριστικοποίηση του σχεδίου, το SIS II ολοκληρώθηκε κατά την εν λόγω περίοδο αναφοράς και τέθηκε σε λειτουργία στις 9 Απριλίου, όπως όρισε το Συμβούλιο ΔΕΥ τον Μάρτιο του 2013. Το SIS II λειτουργεί έκτοτε ομαλά. Τέλος, τα διδάγματα που αντλήθηκαν από το σχέδιο SIS II θα αποτελέσουν πολύτιμη εμπειρία για την ανάπτυξη των νέων σχετικών συστημάτων ΤΠ μεγάλης κλίμακας στον τομέα, κυρίως του συστήματος εισόδου/εξόδου και του προγράμματος καταχωρισμένων ταξιδιωτών που προβλέπονται στο πλαίσιο της πρωτοβουλίας «ευφυή σύνορα». Εκτέλεση του προϋπολογισμού || Από το 2002 έως τον Ιούνιο του 2013 || Από τον Ιανουάριο έως τον Ιούνιο του 2013 (ευρώ) || Αναλήψεις υποχρεώσεων || Πληρωμές || Αναλήψεις υποχρεώσεων || Πληρωμές Ανάπτυξη (HP/Steria) || 85 882 789 || 73 566 165 || 35.121 || 2 773 328 Ανάπτυξη (Atos) || 3 921 248 || 3 548 261 || 0 || 247.219 Υποστήριξη & διασφάλιση ποιότητας || 16 063 293 || 13 612 454 || 210.379 || 1 000 068 Δίκτυο || 45 335 129 || 32 154 296 || 0 || 1 778 679 Προετοιμασία της λειτουργικής διαχείρισης || 12 986 242 || 9 376 235 || 0 || 66.901 Ασφάλεια || 1 358 310 || 386.914 || 0 || 0 Μελέτες / Υπηρεσίες συμβούλων || 1 086 628 || 985.020 || 22.217 || 21.813 Ενημερωτική εκστρατεία || 183.943 || 108.846 || 0 || 75.473 Έξοδα αποστολών εμπειρογνωμόνων || 4 867 236 || 2 814 072 || 3 482 456 || 2 231 362 Λοιπά || 14.874 || 14.874 || 0 || 0 ΣΥΝΟΛΟ: || 171 699 692 || 136 567 137 || 4 067 173 || 8 194 842 Συνεδριάσεις της επιτροπής SIS-VIS (SIS II) και των ομάδων εργασίας α) Συνεδριάσεις κατά την εν λόγω περίοδο αναφοράς ΙΑΝΟΥΑΡΙΟΣ 2013 9, 16, 23, 30 || Διοικητικό Συμβούλιο Συνολικού Προγράμματος SIS II 24 || Επιτροπή SIS-VIS (συνεδρίαση τεχνικής κατάρτισης SIS II) 24 || Συνεδρίαση εθνικών διαχειριστών του σχεδίου SIS II 10, 17, 25, 31 || Συνεδρίαση της ομάδας εμπειρογνωμόνων μετάβασης SIS II 29 || Συνεδρίαση του συμβουλίου διαχείρισης αλλαγών SIS II ΦΕΒΡΟΥΑΡΙΟΣ 2013 5, 13, 21, 27 || Διοικητικό Συμβούλιο Συνολικού Προγράμματος SIS II 26 || Επιτροπή SIS-VIS (συνεδρίαση τεχνικής κατάρτισης SIS II) 26 || Συνεδρίαση εθνικών διαχειριστών του σχεδίου SIS II 7, 14, 21, 28 || Συνεδρίαση της ομάδας εμπειρογνωμόνων μετάβασης SIS II 6 || Συνεδρίαση του συμβουλίου διαχείρισης αλλαγών SIS II ΜΑΡΤΙΟΣ 2013 5, 14, 20, 26 || Διοικητικό Συμβούλιο Συνολικού Προγράμματος SIS II 22 || Επιτροπή SIS-VIS (συνεδρίαση τεχνικής κατάρτισης SIS II) 22 || Συνεδρίαση εθνικών διαχειριστών του σχεδίου SIS II 7 , 14, 21 || Συνεδρίαση της ομάδας εμπειρογνωμόνων μετάβασης SIS II 21 || Συνεδρίαση του συμβουλίου διαχείρισης αλλαγών SIS II ΑΠΡΙΛΙΟΣ 2013 3 , 17, 25 || Διοικητικό Συμβούλιο Συνολικού Προγράμματος SIS II 26 || Επιτροπή SIS-VIS (συνεδρίαση τεχνικής κατάρτισης SIS II) 26 || Συνεδρίαση εθνικών διαχειριστών του σχεδίου SIS II 4, 11, 18, 25 || Συνεδρίαση της ομάδας εμπειρογνωμόνων μετάβασης SIS II ΜΑΪΟΣ 2013 2, 7 || Διοικητικό Συμβούλιο Συνολικού Προγράμματος SIS II 30 || Επιτροπή SIS-VIS (συνεδρίαση τεχνικής κατάρτισης SIS II) 30 || Συνεδρίαση εθνικών διαχειριστών του σχεδίου SIS II 2, 16 || Συνεδρίαση της ομάδας εμπειρογνωμόνων μετάβασης SIS II [1] Κανονισμός (ΕΚ) αριθ. 1104/2008 του Συμβουλίου, της 24ης Οκτωβρίου 2008, σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II) (ΕΕ L 299 της 8.11.2008, σ. 1). [2] Απόφαση 2008/839/ΔΕΥ του Συμβουλίου, της 24ης Οκτωβρίου 2008, σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II) (ΕΕ L 299 της 8.11.2008, σ. 43). [3] Άρθρο 55 παράγραφος 3 στοιχείο γ) του κανονισμού (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (ΕΕ L 381 της 28.12.2006, σ. 4) και άρθρο 71 παράγραφος 3 στοιχείο γ) της απόφασης 2007/533/ΔΕΥ του Συμβουλίου, της 12ης Ιουνίου 2007, σχετικά με την εγκατάσταση, τη λειτουργία και τη χρήση του συστήματος πληροφοριών Σένγκεν δεύτερης γενιάς (SIS II) (ΕΕ L 205 της 7.8.2007, σ. 63). [4] SIRENE — Supplementary Information Request at the National Entries (αίτηση συμπληρωματικών πληροφοριών για εθνικές καταχωρίσεις). [5] (ΕΕ L 71 της 14.3. 2013, σ. 1) (ΕΕ L 359 της 29.12. 2012, σ. 32). [6] Κοινό άρθρο 15 του κανονισμού (ΕΚ) αριθ. 1987/2006 (ΕΕ L 381 της 28.12.2006) και της απόφασης 2007/533/ΔΕΥ του Συμβουλίου (ΕΕ L 205 της 7.8.2007). [7] Κανονισμός (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την ίδρυση Ευρωπαϊκού Οργανισμού για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (ΕΕ L 286 της 1.11.2011, σ. 1). [8] Άρθρο 12 παράγραφος 1 στοιχείο κε) του κανονισμού (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την ίδρυση Ευρωπαϊκού Οργανισμού για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (ΕΕ L 286 της 1.11.2011, σ. 1). [9] ΕΕ C 103 της 9.04.2013, σ. 1. [10] Απόφαση του Συμβουλίου, της 7ης Μαρτίου 2013, που ορίζει την ημερομηνία εφαρμογής του κανονισμού αριθ. 1987/2006 ΔΕΥ σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (ΕΕ L 87 της 27.3.2013, σ. 10) και Απόφαση του Συμβουλίου, της 7ης Μαρτίου 2013, που ορίζει την ημερομηνία εφαρμογής της απόφασης 2007/533/ΔΕΥ σχετικά με την εγκατάσταση, τη λειτουργία και τη χρήση του συστήματος πληροφοριών Σένγκεν δεύτερης γενιάς (SIS II) (ΕΕ L 87 της 27.3.2013, σ. 8). [11] Κοινό άρθρο 19 του κανονισμού (ΕΚ) αριθ. 1987/2006 (ΕΕ L 381 της 28.12.2006) και της απόφασης 2007/533/ΔΕΥ του Συμβουλίου (ΕΕ L 205 της 7.8.2007).